Pikkuruinen pika-arvonta! | Satu Koo´s Lifestyle\nAjattelin järjestää pika-arvonnan. Arvottavana on vuosikalenteri, jota voi käyttää uudestaan ja uudestaan. Kalenteri on peltinen ja mukaan tulee pussi, jossa on koivu-saunatuoksu. Laita pussi saunakiulun veteen ja saat ihanan kesäisen koivun tuoksun saunaasi. Vaikka kalenterimme olisi kuinka täynnä ja menisimme eteenpäin pää kolmantena jalkana niin aina täytyy muistaa rentoutua. Ja mikä onkaan parempi paikka rentoutumiselle kuin sauna.\nKerro oma rentoutumisvinkkisi kiireen keskellä.\nYhden arvan saat olemalla rekisteröitynyt blogini lukija ja\nkaksi arpaa saat, jos vinkkaat arvonnasta omassa blogissasi tai facebookissa.\nArvonta päättyy perjantaina 9.5. 2014!\nRobbie Williamsin Something beautiful-biisi on mitä ihanin aloittamaan uuden viikon.\nSiili 5. toukokuuta 2014 klo 7.10\nmarika 5. toukokuuta 2014 klo 8.34\nYhdellä mukana :) Rentoudun saunomalla, ottamalla viiniä muutaman lasillisen ja käymällä hoidoissa :)\nsikurina 5. toukokuuta 2014 klo 8.39\nBeate56 5. toukokuuta 2014 klo 10.42\nKahdella minäkin mukaan. Onpa jännä ikuinen vuosikalenteri ja voi käyttää tauluna. Viikko alkaa vähän koleana ja sateita lupaili joskus ensi viikolla, vaikka silloin lämpenee.\nSude 5. toukokuuta 2014 klo 12.12\nKahdella mukana. Tuo saunatuoksu olisi niin ihana, sillä taloyhtiön saunassa on aina niin tunkkainen tuoksu, saisi edes joskus vähän raikkaampaa hajua. Minä rentoudun kunnon päiväunilla, joka päivä 2-3 tuntia ja kyllä sitten jaksaa taas illalla puuhastella =)\nMarru 5. toukokuuta 2014 klo 12.35\nYhdellä mukana :) Rentoudun saunassa ja välillä käytän työmatkani omaan rentoutumiseen. Mikä parasta kun hetken saa vaan olla tekemättä välttämättä mitään.\nTiia K 5. toukokuuta 2014 klo 13.26\nYhdellä ilomielin mukana. :) tiia68@gmail.com\nminä itse 5. toukokuuta 2014 klo 14.40\nkääk! Palkinto on kuin suoraan toivelistaltani kasattu!\nsiispä 2 arpaa, kun ei enempääkään voi saada. :)\nKetkulainen TT 5. toukokuuta 2014 klo 19.33\nYhdellä mukana ketkulainen@gmail.com\nHenna73 5. toukokuuta 2014 klo 20.15\nRentoudun piikkimatolla :)\nAthena 5. toukokuuta 2014 klo 20.35\nGrilli kuumaksi ja sinne vihanneksia ja kanaa. Myös jalkakylpy on oiva rentoutumiseen.\nmaruska 5. toukokuuta 2014 klo 20.35\nkahdella arvalla mukaan, kiitos!. mariestrange(a)hotmail.com\nHukkakukka 5. toukokuuta 2014 klo 20.59\nkaija 5. toukokuuta 2014 klo 22.17\nRentoudun lukemalla, ja tietysti saunominen on myös rentouttavaa. Yhdellä mukana.\nKata Maria 6. toukokuuta 2014 klo 0.18\nKahdella mukana. Rentoutumis keino on hyvä pitää kerran kuussa yöpaita päivä, jolloin ei oo mihinkää kiire ja saat kaikessa rauhassa tehä mitä haluaa...\nlinnuton puu 6. toukokuuta 2014 klo 15.16\nKuppi jotakin tosi ihanaa juotavaa: Kesällä lämmintä (Tee, kaakao, kahvi, glögi...) ja talvella kylmää (limsa, olut, mehu...). Juodessaan istuskelee joko parvekkeella, tai sisällä katsellen ikkunasta ulos ♥ Ja rauhassa tietty! :)\n1 arpa, linnuton.puu@hotmail.com\nVivi Vinna 6. toukokuuta 2014 klo 18.13\nMinä rentoudun käymällä saunassa, kauneushoidoissa/hieronnassa, katsomalla jotain kivaa sarjaa/elokuvaa tai kirjaa lukemalla, metsässä retkeilyllä, kahvikupponen kädessä, radiota/musiikkia kuuntelemalla tai vaikka tähtitaivasta ihastelemalla. :) Tietenkään siestaa unohtamatta! ;) Kahdella mukana! :)\nMe Wämili 7. toukokuuta 2014 klo 11.38\nKuppi kahvia ja kasa hyviä lehtiä on parasta rentoutumista ^_^\nArvalla mukana mewamili@gmail.com\nElmiira 9. toukokuuta 2014 klo 0.12\nmariamaria 9. toukokuuta 2014 klo 4.44\nKuppi teetä ja puhelu siskolle <3\nYksi arpa mulla mukana\nPeace 9. toukokuuta 2014 klo 4.48\nSauna auttaa aina, siellä ei voi stressata\nKristaliini 9. toukokuuta 2014 klo 4.50\nRentoudun parhaiten saunassa, siellä ajatukset hiljenee ja olo virkistyy\nTiinakk 9. toukokuuta 2014 klo 9.43\nKahdella mukaan :) Rentoudun hyvän kirjan parissa.\nNellukka 9. toukokuuta 2014 klo 13.58\nArvalla mukana. Minua rentouttaa kahvikupponen hyvän kirjan parissa\nsamsam 9. toukokuuta 2014 klo 14.41\nRauhallinen kävelylenkki hyvän musiikin säestämänä rentouttaa ja rauhoittaa\nMalaika 9. toukokuuta 2014 klo 15.03\nArvalla mukana, sauna on mun rentoutumispaikka\nTetere 9. toukokuuta 2014 klo 21.22\nTetere 9. toukokuuta 2014 klo 21.23\nNiin, ja rentoudun lukemalla...\nSalama 9. toukokuuta 2014 klo 21.26\nArvalla olen mukana, minä rentoudun parhaiten musiikkia kuunnellen\nJelena Nieminen 9. toukokuuta 2014 klo 21.46\nItse rentoudun lukien ja samalla hörppien juhlamokkaa. :) Yksi arpa jos vielä ehtii. ♥


Apu on lähelläsi!\nOlen nuori yrittäjä ja koulutustaustaltani tällä hetkellä YTK eli yhteiskuntatieteiden kandidaatti. Yritykseni tarjoaa monen vuoden kokemuksella tietoteknistä neuvontaa sekä muita palveluita Kuopion, Siilinjärven Nilsiän ja Tahkon alueella.\nMietityttääkö jokin asia tietokoneen tai jonkun älylaitteen kanssa? Pähkäiletkö nettiliittymän tai jonkin lisälaitteen kanssa? Tuntuuko, että tarvitsisit jotain apuvälinettä, mutta et ole aivan varma, mikä se voisi olla? Tarjolla on tietoteknistä neuvontaa mieltä askarruttaviin kysymyksiin.\nLojuuko kaapissasi VHS-kasetteja, joissa on arvokkaita muistoja, kuten videoita vuosikymmenien takaisista juhlista? Haluaisitko vielä palata niihin sulosointuihin, mitä silloin aikanaan kuuntelit C-kasetilta? Nyt se on mahdollista! Tarjolla on kasettien editointia digitaaliseen muotoon, joten vanhat muistot on mahdollista säilyttää edelleen ja siten, että niistä voi nauttia vaikka omalla tietokoneella!\nLastenhoitoa, lemmikinhoitoa, apua ikäihmisille, etc.!\nVoit ottaa yhteyttä joko puhelimitse, sähköpostilla, Facebookissa tai vaikka yhteydenottolomakkeella!


Maja on Taka-Keljossa oleva ulkoilun tukikohta.\nUlkoilijoita Jyväskylän Ladun majalla.\nMaja on Kolmisoppinen-järven rannalla.\nLadun maja on Suomen ladun alayhdistyksen Jyväskylän ladun ylläpitämä hiihtomaja Jyväskylän Taka-Keljossa Kolmisoppisen rannalla. Se toimii jyväskyläläisen hiihtävän kansan tapaamispaikkana, ja siellä myydään muun muassa munkkeja, makkaraa ja makeisia.\nLadun majan pihasta lähtevät 2, 5, 10 ja 18 kilometrin hiihtolenkit. Lyhimmillä lenkeillä on mahdollisuus myös luisteluhiihtoon, mutta 10 ja 18 km lenkit sopivat vain perinteisen tyylin hiihtoon. Laduilta on hiihtoyhteys myös Laajavuoren latuverkostoon (valaistu) sekä Muurameen. Kolmisoppisen rannalla on murtomaasuksilla laskettava "laskettelurinne". Aiemmin 18 kilometrin latua pidettiin 20 kilometrin latuna.\nMaja rakennettiin 1950-luvulla, ja sitä on useamman kerran laajennettu, viimeksi 1960-luvulla, jolloin hirret laajennusta varten lahjoitti Jyväskylän kaupunki. Majan lähituntumassa on aurattuja pysäköintipaikkoja melko runsaasti.\nKesällä on Kolmisoppisen rannassa uimaranta.\nLadun maja Jyväskylän Latu ry. Viitattu 9.9.2009.\nMajan historia Jyväskylän Latu ry. Viitattu 28.8.2013.\nNoudettu kohteesta ”https://fi.wikipedia.org/w/index.php?title=Ladun_maja&oldid=16678357”\nSivua on viimeksi muutettu 10. elokuuta 2017 kello 00.47.


Hyypiä: Olin aikeissa lopettaa | Jalkapallo | Iltalehti.fi\nHyypiä: Olin aikeissa lopettaa\nPerjantai 22.5.2009 klo 19.37\nSami Hyypiä sai kannustusta uransa jatkolle entisiltä mestareilta.\nSami Hyypiä siirtyy Saksaan pelaamaan (AP)\nEnglannin Valioliigaseura Liverpoolissa 10 vuotta jalkapalloillut Sami Hyypiä oli lähellä jopa lopettaa uransa. Ensi kaudeksi Saksan Bundesliigaan ja Bayer Leverkuseniin siirtyvä puolustaja sai motivaatiota jatkamiseen entisiltä tähtipelaajilta. Yksi heistä oli suomalaisen kanssa samaan aikaankin Liverpoolissa pelannut keskikenttämies Gary McAllister.\n- Olin tosissani laittamassa kenkiäni naulaan tämän kauden jälkeen. Kaikki tuntemani entiset pelaajat kehottivat kuitenkin jatkamaan. McAllister sanoi, että minun tulisi pelata niin kauan kuin vain pystyn siihen, Hyypiä kertoi Liverpoolin verkkosivustolla.\nUusia pelimaisemia odottava Hyypiä toivoo entisen joukkueensa voittavan liigamestaruuden ensi kaudella.\n- Pidän sormeni ristissä, jotta nämä loistavat fanit saisivat ensi kaudella sen mitä ansaitsevat.\nSunnuntain päätösottelussa suomalaiselle ollaan järjestämässä suuria jäähyväisjuhlia. Päivänsankari itse ei ole niin innoissaan saamastaan huomiosta.\n- En pidä ollenkaan huomion keskipisteenä olemisesta, mutta eihän minulla ole tässä tilanteessa vaihtoehtoja, pohtii 35-vuotias Hyypiä.


Golden State Warriors - San Antonio Spurs 17.5.2013 | NBA\nPäättyykö Golden Staten upea kausi tähän otteluun?\nExpektin kertoimet otteluun 2,00 | 1,85\nKoripallon NBA:n pudotuspelit jatkuvat erittäin mielenkiintoisella ottelusarjalla Golden State Warriorsin sekä San Antonio Spursin välillä. Ottelusarja on tällä hetkellä 3-2 numeroissa San Antonio Spursin eduksi. Golden State Warriors on pelannut upean kauden, mutta nyt se on tulossa päätökseen. San Antonio Spurs lähti ottelusarjaan suosikkina ja toisekseen San Antonio Spursilla on nyt mahdollisuus ratkaista ottelusarjan edukseen! San Antonio voitti kotonaan joukkueiden viime kohtaamisen erittäin selkeästi 109-91 numeroin.\nSan Antonio Spursin materiaali on NBA:n parhaimmistoa ja näin ollen San Antonio on myös vieraissa syytä asettaa ennakkosuosikin asemaan! Golden State Warriors on tottunut pelaamaan erittäin runsaskorisia otteluita, joten yleisö ainakin viihtyy Golden Staten otteluissa. Golden State voitti edellisessä ottelusarjassa Denver Nuggetsin ja sitä voidaan pitää jättiyllätyksenä. Moni ei todellakaan uskonut tai edes kuvitellut, että Golden Statella voisi olla mahdollisuuksia Denveriä vastaan.


Kultakehykset | Tilaa Kehykset Verkosta | Gallerix.fi\nTäältä löydät kultakehykset Gallerixilta. Laadukkaat kultakehyksemme toimitetaan kristallinkirkkaalla pleksilasilla ja pidikkeillä, jotka helpottavat julisteen kiinnittämistä. Kaikki kehykset voidaan ripustaa sekä vaaka- että pystysuoraan.\nGallerixista löydät huolellisen valikoiman kultakehyksiä. Kaikki kultaiset kehykset voidaan ripustaa sekä vaaka- että pystysuunnassa. Kultakehyksissämme on joustavat klipsit takana, joiden avulla voit helposti ja nopeasti kiinnittää esineesi kehykseen.\nKultakehykset on valmistettu metallista puolimatta pintaviimeistelyllä. Kaikissa kehyksissä on erittäin paksu pleksilasi, joka suojaa julistettasi lialta ja naarmuilta. Kultakehyksissämme profiilin leveys on 9 mm ja profiilin syvyys 22 mm.


30 päivää juhannukseen | Tuula Ruusumaa jakaa Taito Pirkanmaan helpon, kesäisen käsityövinkin | Kangasalan Sanomat\nTartu Taito Pirkanmaan kesäkässyvinkkiin ja jaa kuva valmiista verkkokassista kesäisissä puuhissasi hästägillä #taitopirkanmaa #taitokeskuskangasala #onnielääkäsityössä #käsintehty #diy #handmade. Kuva: Taito Pirkanmaa\nKAUPALLINEN YHTEISTYÖ Taito Pirkanmaan kanssa | Taito Pirkanmaan laaja taitokeskusten verkosto ympäri Pirkanmaan tarjoaa upeat puitteet käsityön harrastamiselle muiden samanhenkisten kanssa. Kursseilla valmistuu kauniita ja käytännöllisiä tuotteita itselle, kodin kaunistukseksi tai vaikkapa lahjaksi annettavaksi. Käsityöharrastus antaa myös mahdollisuuden uusien tuttavuuksien solmimiseen. Vaikket olisi ikinä pitänyt itseäsi käsityöläisenä, kannattaa kokeilla. Lähin taitokeskus löytyy Ellintieltä.\nEhkä tiesitkin, että Kangasalan Sanomien edellinen päätoimittaja (2014–2019) Tuula Ruusumaa siirtyi Taito Pirkanmaan toiminnanjohtajaksi.\n– Moni on kysynyt, miksi lähdin Kangasalan Sanomista. Viisi vuotta päätoimittajana sai minut kiinnostumaan enemmän puhtaasta johtamisesta journalismin sijaan. Kun eteen tuli paikka minulle rakkaan aihealueen, käsityön parissa, en epäröinyt tarttua tilaisuuteen. Taito Pirkanmaa toimii yhdeksällä paikkakunnalla pitkin Pirkanmaata, kokonaisuuteen kuuluu paljon toimipaikkoja, käsityökoulu ja elinkeinotoimintaa. Monipaikkaisen organisaation kehittäminen noin 50 vakituisessa työsuhteessa olevan käsityöläisen kanssa oli minulle juuri oikeanlainen haaste, Tuula kertoo.\n– Normaaleja työpäiviä en ole paljoakaan nähnyt, koska korona iski aika pian aloitukseni jälkeen, mutta kiinnostavaa on ollut. Ja mikä parasta, omatkin käsityöt valmistuvat nykyään entistä paremmin, kun saa päivät pitkät työskennellä inspiroivissa ympäristöissä, Tuula jatkaa.\n– Meille villa on rakkain materiaali, tuotammehan itse lankaa norjalaisesta lampaanvillasta. Kesäkässyksi haluamme tarjota teille kuitenkin hauskan ja helpon puuvillalangasta valmistuvan kesäkassin, johon voi pakata lomalla vaikkapa rantapyyhkeen ja romaanin. Ihanaa kesää Kangasalan Sanomien lukijoille!\nKangasalan Sanomien edellisen päätoimittajan Tuula Ruusumaan uusi työpiste sijaitsee Verkarannassa Tampereella. Tartu Taito-tiimin kesäiseen käsityövinkkiin ja tee itse ihana kesäkassi oheisella ohjeella.\nVERKKOKASSI, virkattu kassi kierrätyspuuvillasta\nMalli: Gründl, Taito Pirkanmaa\nValmis koko: leveys 36 cm, korkeus 36 cm, ilman kahvoja.\nMateriaalit: Re-Cotton Gründl, 85 % kierrätyspuuvillaa ja 15 % polyesteriä, kerä 100 g/ 150 m. Menekki kassiin kaksi kerää.\nVirkkuukoukku no 3–3½.\nLyhenteet: kjs= ketjusilmukka, ps= piilosilmukka, p=pylväs, ks=kiinteäsilmukka, krs= kerros\nSoikean pohjan virkkaaminen: Aloita virkkaamalla 20 kjs + 3 kjs ensimmäiseksi pylvääksi. Jatka virkkaamista ohjepiirroksen mukaan. Kun pohja on virkattu valmiiksi, aloita verkon virkkaaminen.\nVerkon virkkaaminen: 1. krs. *Virkkaa 6 kjs jätä kaksi kiinteää silmukkaa väliin ja tee seuraavaan kiinteään silmukkaan 1 kiinteäsilmukka*. Toista *-* vielä 33 krt. Virkkaa vielä 6 kjs ja tee 1 ks edellisen kerroksen ensimmäiseen lenkkiin keskelle. Jatka virkkaamista spiraalina eli siirry suoraan aina seuraavalle kerrokselle. Virkkaa ensimmäisellä värillä verkkokierroksia yhteensä 18 krs. Vaihda väri ja jatka toisella värillä samaa verkkovirkkausta 14 kierrosta. Lopeta kerros sivureunaan ja aloita yläreunan virkkaaminen.\nKassin yläreunan virkkaaminen: Virkkaa seuraavaksi kiinteitä silmukoita yhteensä 5 krs. Jos haluat voi raidoittaa reunan haluamallasi tavalla. Virkkaa ensimmäisellä kerroksella jokaiseen lenkkiin 3 kiinteää silmukkaa lenkin keskelle, (=108), jatka näitä kerroksia yhteensä 5 krs.\nKassin kahvojen virkkaaminen: Virkkaa 13 ks, sen jälkeen 80 ketjusilmukkaa. Jätä 28 silmukkaa väliin ja aloita kiinteät silmukat ja virkkaa niitä 26. Tee taas 80 ketjusilmukkaa (toinen sanka) ja jätä väliin 28 silmukkaa ja tee lopuksi 13 ks. Tee vielä 4–5 kerrosta kiinteitä silmukoita ja päätä sitten piilosilmukalla.\nTutustu Taito Pirkanmaan monipuoliseen tarjontaan ja tilaa uutiskirje, niin pysyt hyvin perillä käsityöheimon asioista.


Hanne Kauppinen, Author at Seikkailijattaret\nHanne Kauppinen has 7 articles published.\nSirkukseen karannut toimittaja, joka rakastaa saunomista, arabian kieltä ja auringon kypsyttämiä tomaatteja. Innostuu taiteesta, politiikasta ja söpöistä eläimistä. Onnellisimmillaan metsässä ja meren äärellä, mutta tuntee usein polttavaa kaipuuta Lähi-idän ihmisvilinään.\n03/05/2017 by Hanne Kauppinen\nSirkustirehtööri, joka yöpyy vaikka bordelliravintoloissa tai riippuen\nSilja Kyytinen on maailmalla ristiin rastiin seikkaillut, omien sanojensa mukaan keski-ikäistynyt seikkailijatar, joka on heittäytynyt hetkiin – vaarankin uhalla. Milloin yöpaikaksi on valikoitunut bordellisravintola ja milloin liftikyyti irtoaa entiseltä asekauppiaalta. Hyvä tuuri on onneksi kulkenut matkassa aina mukana! … Lue lisää\n12/04/2017 by Hanne Kauppinen\nTässä parhaat road movie -vinkit ja unohtumattommat matkakirjat. Virittäydy reissutunnelmiin kirjoja ahmien tai elokuvia katsellen! Jim Jarmusch: Dead Man (1995) Tummanpuhuvia länkkäritunnelmia, nuorehko Johnny Depp ja Neil Youngin nerokas musiikki. Katso elokuvan traileri. Tony Gatlif: Gadjo Dilo (1997) Romanian syrjäseutuja, huikeaa romanimusiikkia sekä epäsovinnaista rakkautta. Katso elokuvan traileri. Richard Kapuscinski: Imperiumi (1993) Puolalaisen reportterilegendan matkatarinoita… … Lue lisää\n10/03/2017 by Hanne Kauppinen\nSikäli kun muistan, en ole eläissäni lukenut yhtä ainutta luonto- tai eläinaiheista kirjaa, jollei lapsuuden hevoskirjoja lasketa. Usein nerokkaan kirjan tunnistaakin siitä, että näennäisen epäkiinnostava tai triviaali aihe kätkeekin yllättäen sisäänsä jotain hyvin olennaista vaikkapa yhteiskunnasta tai ihmisenä olemisesta. Helen McDonaldin H is for Hawkin (2014, suomennettu 2016 nimellä H niin kuin haukka) tapauksessa tuo… … Lue lisää\n14/02/2017 by Hanne Kauppinen\nTarinat, olivat ne sitten tosia tai keksittyjä, vievät meidät syvemmälle ihmiskohtaloihin ja lähemmäs paikkoja, joihin emme välttämättä muuten saisi mitään kosketusta. Ne paljastavat meille ennakkoluulojamme ja vastaavat kysymyksiin, joita emme ehkä uskaltaisi kysyä. Tällä kertaa esittelyssä on joukko kirjoja ja elokuvia, jotka tuovat inhimillisyydellään valoa pahimman maailmantuskan keskelle, ja jotka auttavat samastumaan niihin miljooniin ihmisiin, joiden… … Lue lisää\nTurkkilainen pakolaisleiri oli kuukauden ajan yhtä sirkuskoulua. He olivat jättäneet kotinsa Pohjois-Irakin vuoristossa vain reilu kuukausi sitten ja kävelleet rajan yli Turkin puolelle. Nyt jesideillä oli suojanaan tyhjillään oleva linja-autoasema Mardinin kaupungin liepeillä, jonne kunnanvaltuuston kurdipoliitikot päättivät perustaa väliaikaisen pakolaisleirin. … Lue lisää\n17/01/2017 by Hanne Kauppinen\nTuhannen ja yhden yön eksotiikan lisäksi kannattaa tutustua moderniin Lähi-itään, jonka kiinnostavimmat kertomukset tulevat naisilta. Tässä kuumimmat vinkit kevättalven kirjallisuuspiireihin. 1. Randa Jarrar: A Map of Home (2008) Nidali on palestiinalaisen isän ja egyptiläis-kreikkalaisen äidin kapinallinen tytär, joka yrittää kasvaa naiseksi boheemin äidin, despoottisen isän sekä jatkuvan kotimaan vaihtumisen ristitulessa. Nidalin tarina on samaan aikaan… … Lue lisää\nHaluaisitko majoittua muualla kuin hotellissa ja samalla oppia jotakin matkakohteesi ihmisten oikeasta elämäntavasta? Duara Travels vie matkailijan keskelle paikallista kyläyhteisöä, kotimajoittumaan. On uudenvuoden tienoo muutama vuosi takaperin ja joogaresortti Mosambikissa. Kaikki on sillä tavalla ihanaa kuin vain joogaresortissa voi olla – aamuisia joogatunteja, maukasta ruokaa ja rentoa surffimeininkiä. Annika Järvelin nauttii olostaan, mutta huomaa kaipaavansa… … Lue lisää


Historia - Linnavuoren Metallityöväen Ammattiosasto ry\nLinnavuoren Metallityöväen ammattiosasto ry:n perustava kokous pidettiin 10.1.1945 Nokian työväentalossa.Osaston ensimmäiset toimihenkilöt olivat puheenjohtaja Toivo Tyven, sihteeri Veikko Aalto ja taloudenhoitaja Aarne Suhonen. Tarkoituksena oli perustaa koko Nokiaa kattava metallialan ammattiosasto, johon olisivat kuuluneet myös paperi- ja kumitehtaan korjaamoiden työntekijät. Tästä ajatuksesta kuitenkin luovuttiin jo perustavassa kokouksessa teollisuusliittoperiaatteen vuoksi ja näin ollen osasto perustettiin pelkästään Valtion Metallitehtaiden Linnavuoren tehtaalle. Osasto toimikin melko puhtaana työpaikkaosastona 1970 luvun puoleen väliin saakka, jolloin Siurossa toimintansa aloittaneen Purso Oy:n työntekijöiden liittyminen osastoon muutti sen luonteen alueelliseksi osastoksi.\nJäsenmäärä vaihteli 250 - 300 välillä ensimmäiset 20 vuotta lähtien kasvuun vuonna 1965. Jäsenmaksujen palkkaperintä ja 1960-70 lukujen voimakasa yhteiskunnallinen rakennemuutos kasvattivat jäsenmäärää erittäin paljon. 1990-luvun alun lama aiheutti pienen notkahduksen mutta uuden kasvun myötä vuonna 2000 ylittyi 1000 jäsenen raja.\nAmmattiosaston toiminnallinen voima on aina ollut Linnavuoren tehtaalla ja nykyään suurelta osin AGCO POWERilla. Linnavuorelaisilla työpaikoilla osasto on ollut edelläkävijä työelämän osallistumisjärjestelmien luomisessa ja uusien palkkausmuotojen kehittelyssä, jolla toiminnalla on ollut vaikutusta sekä työehtosopimusten että työelämää säätelevien määräysten sisältöön.\n© 2022 Linnavuoren Metallityöväen Ammattiosasto ry


Kristiina Vuori: Filippa | Lukulamppu\nViikon kirjamme on Kristiina Vuoren odotettu historiallinen romaani Filippa. Vallasnainen Filippa Flemingin elämästä kertova teos on saatavana painettuna, e-kirjana sekä äänikirjana. Lue tai kuuntele kirjan alku veloituksetta.\nFilippa on Kristiina Vuoren kuudes historiallinen romaani. Se johdattaa 1500-luvun Suomeen ja oikean historiallisen henkilön, Filippa Flemingin, elämäntarinaan.\nFilippa on nuijasodan tukahduttaneen Klaus Flemingin sisar. Filippa varttuu kahden voimakastahtoisen isoveljen varjossa. Kartanollaan Yläneellä Filippa on herratar, jota tottelevat lukuisat palvelijat ja lampuodit. Hänen karjansa on satapäinen, hän kasvattaa friisiläisratsuja ja vahvistaa käskynsä omalla sinetillään. Mutta omaa elämäänsä Filippa ei hallitse. 1500-luvun lain mukaan Klaus on sisarensa holhooja ja päättää tämän tulevaisuudesta.\nVuori kertoi muutama vuosi sitten Lukulampun haastattelussa olevansa visuaalinen kirjoittaja. Uutta teosta aloittaessaan hän hahmottaa tarinan ensin kuin elokuvan:\n”Olen visuaalinen kirjoittaja. Etenkin teoksen alkumetreillä, kun tarina on vasta hahmottumassa, käy usein niin, että näen vaikkapa esinäytöksen tapahtumineen mielessäni filminauhana aivan kuin katsoisin elokuvaa ja vasta sitten ryhdyn tutkimaan, millaisesta kertomuksesta on loppujen lopuksi kyse.”\nLue koko haastattelu Kristiina Vuori: historiallisen romaanin genreä voi rikkoa.\nKirsin kirjanurkassa on kehuttu Vuoren edellistä kirjaa, Kaarnatuuli-romaania, huolellisesta taustatyöstä, uskottavasta maailmankuvasta sekä kielenkäytöstä: ”. Kaikki lukijan aistit viritetään keskiaikaisen Turun vivahteisiin, jotka eivät aina ole sieltä miellyttävimmästä päästä. Arvostan myös Vuoren tapaa höystää kieltään herkullisilla vanhoilla sanoilla ja sanonnoilla.” Lue koko blogiarvio.\nTutustu myös Kristiina Vuoren kirjailijasivuun Facebookissa.\nKristiina Vuoren Filippa (Tammi 2017) on saatavana painettuna, e-kirjana ja äänikirjana.\nPainetun teoksen hinta on 31,20 € Lukulampun kaupassa. Tutustu ja osta täällä. Lukulampun kauppa on toteutettu yhdessä kotimaisen Booky.fi:n kanssa. Ei toimituskuluja, ja kirjoja voi tilata myös lahjansaajan osoitteeseen.\nE-kirjan hinta on 16,90 € Elisa Kirjassa. Tutustu ja osta täällä: Elisa Kirjassa voit myös lukea teoksen alun veloituksetta.\nÄänikirjan hinta on 19,90 € Elisa Kirjassa. Kirjan pituus on 13 h 28 min, lukija on Kirsti Valve. Tutustu ja osta täällä: Elisa Kirjassa voit myös kuunnella teoksen alun veloituksetta. Sekä e- että äänikirjoja voi ostaa itselle tai antaa lahjaksi. Elisa Kirja on Lukulampun yhteistyökumppani.\nKirjan takana: Aviador


Barbour Border + vuori + huppu, koko 50, V...\nBarbour Border + vuori + huppu, koko 50\nPrätkärotsi, koko L\nMarlboro Classics - liivi, koko L\nBig- L - lentäjän nahkatakki, koko 50\nJofama Rusty Dusty 1956 - nahkarotsi, koko 52\nBundesheer M- 75 field jacket, koko L\nIlmoitustyyppi: Myydään Ilmoitus jätetty: 21 kesäkuuta 21:02\n"Barbour -takin ostaja saa paitsi sateenpitävän takin, myös palan kansainvälistä elämäntapaa. Takin päälleen pantuaan tuntee heti kuuluvansa niiden maailmaan, joilla on makua, rahaa ja menestystä." Näin lennokkain sanankääntein kuvaa Bernhard Roetzel tätä perinteistä brittiläistä klassikkotakkia kirjassaan Täydellinen herrasmies. Totta on, että Barbouria näkee kuninkaallisten ja muiden julkkisten yllä sangen usein.\nMikä Barbourista sitten tekee niin halutun? Nyt olisi loistava tilaisuus ottaa asiasta selvää, kun kaupan on hyväkuntoinen Barbour Border.\nBorder on Barbourin vahakankainen klassikkotakki. Siinä on suurikoiset sisä- ja ulkotaskut. Sisätaskut on vuorattu kumimaisella materiaalilla ja ne ovat irroitettavat, eli jos niissä on kuljettanut jotain sottaavaa, voi ne irrottaa ja puhdistaa. Ulkotaskujen yläpuolella on lämpimäksi vuoratut lepotaskut käsille.\nBarbourin vahakangastakeissa ei ole lämpövuorta eikä huppua, mutta ne voi ostaa erikseen. Tähän kaupan olevaan takkiin on molemmat hankittu ja ne seuraavat takin mukana ostajallekin. Näin takki on vielä tavallistakin monikäyttöisempi.\nEikä tässä vielä kaikki! Borderin, vuorin ja hupun mukana tulee vielä Barbourin villainen kaulahuivi samalla Ancient Tartan -ruutukuviolla mitä takin ja hupun vuorissakin on.\nIkävä kyllä, takin toisen ulkotaskun läpän kulma on hieman revennyt, mutta onneksi se on helposti korjattavissa liimalla. Takki voisi hyötyä myös uudesta vahakerroksesta ja mukaan tuleekin myös purkillinen Barbourin omaa vahaa.\nBorderin koko on brittien C40, joka vastaa meidän kokoa 50. Takin malli on tilava ja se mahtuu hyvin M- ja L-kokoa käyttäville henkilöille. Kainalo-kainalo -mitta on 62 cm, selän pituus on 91 cm ja hihan pituus olkasaumasta hihansuuhun on 59 cm. Viimeisessä kuvassa Border on 182 cm/84 kg -kokoisen henkilön yllä.\nTakkia voi tulla sovittamaan ja kaupat tekemään Uuteenkaupunkiin, mutta kyllä sen postituskin onnistuu. Lähetyskulut ostajalle. Lisäkuvia saa pyytämällä.\nOta yhteyttä ilmoittajaan Myyntihenkilö\nLähetä viesti ilmoittajalle Myyntihenkilö


Ella ja Aulis: 2009\nKesä on mennyt kisaillessa ja AVA-projekti on vähän kesken, kun tunnutaan aina jäävän sadasosilla yksi sija sertin saamisesta, mutta ne varmaan tulee sit kun ne tulee kun vaan yritetään tehdä mahdollisimman hyvin. Treenikontaktit alkaa sujua myös radalla useimmiten ihan sujuvasti, mutta kisoissa erityisesti A tuottaa päänvaivaa, ilmeisesti koira on todennut, etten jaksa odottaa sitä alas asti ja alkaa hiipiä ja odottaa lähtölupaa, kun taas treeneissä tietää että alas asti on tultava. Pitäisi varmaan uhrata joitain kisoja sille, että kisoissakin tullaan alas asti ja parissa kisassa tämä onkin hyllyjen jälkeen tehty.\nKarsinnoista ei juuri jäänyt jälkipolville kerrottavaa. Ensimmäisellä radalla en osannut taas ohjata rennosti ja seurauksena koira oli sitä mieltä että lukee paremmin rataa kuin minä ja vähän jouduttiin keskustelemaan että mille esteille ollaan milloinkin menossa. Toisella radalla luotin pussin jälkeisellä hypyllä, että koira kyllä hakee. Juoksin vaan maaliin, yleisö huokaisi ja katsoin että koira on jaloissa, eli viimeisestä esteestä ohi. Sunnuntaille ei siis tarvinnut lähteä kuin katsojaksi. Positiivista, että kummallakin radalla nappisuorituksella aika olisi voinut riittää jopa pisteille asti, mutta kun ei tee nappisuorituksia, ei tule hyviä tuloksiakaan.\nTR-listalla meillä on paras sijoitus ikinä, 176! Agi.fi rankingissä 66.\nTänään on sitten lähtö Unkariin IMCA:han, missä ei erityisiä tavoitteita muuta kuin että tehdään mahdollisimman hyviä ratoja ja sitten katsotaan tulokset.\nLähettänyt Vellu klo 05:37 Ei kommentteja:\nTunnisteet: agility, ella, kilpailu, ranking\nAulis on liittynyt laumaan\nAulis (auski(pauski)) onkin ehtinyt jo vähän toista viikkoa asustelemaan uudessa kodissaan, eli poika haettiin kotiin 16.8. 7 viikon ja yhden päivän ikäisenä. Automatka meni ihan kivasti, vähän piippailua aina liikkeellelähtiessä, mutta ymmärsi luovuttaa melko nopeasti.\nEnsimmäiset 2 yötä se piippaili, jonka jälkeen rauhoittui ja piipitys loppui. Nyt se jo nukkuu sujuvasti koko yön tai ainakin touhuilee niin hiljaisesti että ihmiset ja vanhemmat koirat pystyy nukkumaan.\nElla osallistuu ahkerasti kasvatukseen ja kertoo tarvittaessa kovaotteisestikin että mihin saa ja ei saa mennä. Lähinnä Ellan tavaroiden lähelle ei saa mennä. Into taas on raukka kun Aulis pitää miestä idolinaan ja yrittää liehitellä, mutta Intoa ahistaa eikä se oikein osaa sanoa sille kunnolla. Ellan kanssa järjestys on mennyt sille asteelle, että yleensä pelkkä paha katse riittää niin pyrripoika hiippailee vähin äänin ja oikein kauniiden ja selkeiden rauhoittavien eleiden kanssa muihin maisemiin. Sitten tulee murina ja lopuksi turpaan, mutta ei poika siitä kovin pitkään jaksa mököttää vaan hetken päästä pikkuriiviö on taas tekemässä kaikki osaamansa loikat ja murisemassa ja ärisemässä tyttöä leikkimään. Ei lähde vaan koskaan, koska hänen arvolleen sopii leikkiä vain kun hän itse haluaa.\nYksinolokin alkaa sujua kohtuullisesti, alkuun jaksoi vikistä melko kauan (äänitän koiria tietokoneella poissa ollessa että tiedän mitä tapahtuu). Ja yritti tulla ovesta juoksemalla ovea päin, en vaan tiedä tuliko pää vai tassut edellä mutta melkoinen ryske kävi. Olin kyllä sitkeämpi kuin pyrripoika ja odotin kunnes rauhoittuu. Autoilu on jo oikein miellyttävää, ei enää yleensä edes alota piippaamista kun parilla eka reissulla jouduin ajamaan ylimääräisen lenkin, kun matka ei lopu ennenkuin piippaaminen loppuu.\nSyömisen suhteen ei oikein meinaa malttaa keskittyä, mistä soittelin jo Seijallekin, mutta jos Seija tätä lukee niin nyt syö jo.\nKoulutuksellisesti ollaan panostettu vasta lähinnä yleiseen olemiseen, sisällä pystyy jo jotain pieniä koulutushetkiä pitämään, ulkona on herkästi vielä niin paljon ihmeteltävää ettei pysty keskittymään. Omaan nimeensä reagoi kohtuullisesti ulkonakin. Nyt osaa jo (sopivassa mielentilassa) istua ja mennä maahan melko kohtuullisilla vihjeillä. Omanlaisensa ongelma tässä on toistaiseksi palkkaamisessa se, että mun naaman nuoleminen tuntuu usein olevan kiinnostavampaa kuin mikään nami tai lelu, mikä on mulle ihan uutta. Tosin kun sopivalle päälle sattuu, niin repii naruleluja ihan loputtomiin. Pallohulluus on vielä työn alla.\nJa perustapoja ollaan opeteltu, on jo melko sisäsiisti kunhan pääsee ulos tarpeeksi usein, mutta sen verran kuitenkin että vaikuttaa ettei oikeasti haluaisi tehdä sisälle, aina ei vaan tajua oikeaa ajoitusta. Hihnassa kulkeminen sujuu kohtuullisesti ikään nähden. Metsässä kulki alkuun niin lähellä että oli varmasti leuka mustelmilla kun potkin sitä koko ajan, nyt osaa jo muiden koirien tavoin unohtua välillä tonkimaan sammalta. Penturuuan lisäksi tämä poika rakentuukin sammalesta, kuivista lehdistä ja kävyistä. Ja muutenkin kirmailee suunnilleen samoilla etäisyyksillä kuin lauman muutkin jäsenet.\nPaikkoja ollaan myös katseltu, moottoritien yli menevä silta ei tuntunut missään vaikka reunalta ja sadevesiaukoistakin katseli alas. Tunneliin mennessä katsoi ensin että what ja sitten jatkoi matkaa. Arka tämä ei missään tapauksessa ole, mutta uusissa paikoissa pitää ensin aina vaan vähän arvioida tilannetta ja vieraissa paikoissa reagoi selkeästi erityisesti vieraiden koirien haukkumiseen. Agilitykentän laidallakin ollaan jo oltu vähän syömässä nameja ja leikkimässä narupallolla ja opettelemassa että ne muut koirat ja ihmiset on ihan normaaleja. Polkupyörät, mopot ja autot saa mennä. Yleisesti kaikki uusi mietityttää sen verran, että muutamaksi sekunniksi pitää istua miettimään että mikäs juttu tämä on ja sitten sen voikin melkein jo unohtaa.\nKäytiin myös leikkitreffeillä katsomassa noin viikkoa nuorempaa bordercolliepentuetta, mihin joukkoon tämä asettui kyllä nopeasti sekaan ja painien perusteella yksi pyrri vastaa ainakin kolmea bortsua. Ja päättäväisyyttä riittää, kun oli päättänyt tulla mun luokse, niin ei haitannut vaikka kolme bortsunpentua roikkui turkissa ärisemässä.\nKaiken kaikkiaan mainio ja oikein reipas kaveri, joka osaa olla mitä tahansa sylikoirasta kauheaan riiviöön, mutta hyvällä huumorilla. Puudelinpentuun verrattuna tositosi erilainen.\nJa oppivainen ja draamatajua riittää. Pari ekaa kertaa yksin jättäminen onnistui, eli rutiini on että omaan huoneeseen ja ovelta "heippa, oo kiltisti". Muutaman kerran jälkeen alkoi ottaa vauhtia niin että ehti juuri livahtamaan ulkopuolelle ennenkuin ovi menee kiinni. Kun tästä hieman pariin kertaan keskusteltiin, tänä aamuna kun sanoin "heippa, oo kiltisti", meni pikapikaa kauimmaiseen nurkkaan ja mätkähti hyvin dramaattisesti kerälle.\nSM-kisat 2009 ja muita kuulumisia\nYli puoli vuotta on vierähtänyt edellisestä tekstistä, mistä pyydän anteeksi niiltä, jotka ovat täällä sattuneet sillä aikaa käymään. Paljon on tehty ja tapahtunut - myös yksityiselämässä, minkä takia blogin kirjoittaminen ei ole ollut ihan päälimmäisenä mielessä ja se on vähän jäänyt.\n12.6.2009 vietettiin ohjaajan syntymäpäivää ja päivä vietettiin matkalla Tornioon agilityn SM-kisoihin 2009. Lauantaipäivä tuli seurattua muiden kisaamista, kun joukkueessa (ATT:n, tuli huhtikuun alusta vaihdettua seuraakin) olimme vain varalla. Sunnuntaina olikin sitten aikainen herätys, minien hyppyradan rataantutustuminen kello 7:45. Oman vireen kanssa on ollut koko talven ongelmia ja kisaradat on kyläkisoissakin mennyt varmisteluksi ja olen paineistanut koiraa lähes kävelemään ratoja. Nyt päätin, että rennosti mennään niinkuin treeneissäkin ja luotetaan että koira osaa. Jos ei osaa, niin sitten treenataan lisää. Hyppyrata menikin omalle tasollemme loistavasti ja maaliin tultiin 1,25 sekunnin yliajalla. Hieman jännitti odotellessa, mutta finaaliin mentiin sijalta 30. Tavoitteet oli siis täytetty, yksi aikaisempi kokemus yksilökisoista on, mutta se päättyi noin 7 esteen jälkeen ja tavoite nyt oli päästä finaaliin ja toissijainen tavoite saada tehtyä rentoja ratoja.\nFinaaliradalle latautuminen olikin sitten vaikeampaa ja paljon energiaa meni rentona pysymiseen. Hieman ennen rataa vielä koirakin huomasi että olen vähän jännittynyt, mutta käytiin hieman leikkimässä ja sain kuin sainkin tässä paikassa itseni psyykattua vielä toiseen rentoon rataan. Finaaliradalta tulokseksi tasan 0,00 mikä tarkoitti että sijoitus ei ainakaan huonommaksi muutu, kun yliaikatuloksella kukaan ei myöskään voi tulla takaa ohi. Kontaktit on edelleen vähän hitaat, mutta onnistuin tekemään ne nyt kohtuullisen rennosti koiraa paineistamatta mikä on meillä ollut suuri ongelma. Lopputuloksissa sijoitus 16 ja näiden onnistumisien kanssa vähintään suomenmestari olo itsellä.\nViikonlopun jälkeen siis hyvät tunnelmat kahden onnistuneen radan ja hyvän sijoituksen kanssa eikä edes yhtään harmittanut että oli ajanut Tornioon asti tämän takia. ATT:n väelle kiitokset paikan päällä hyvästä hengestä, kisoissa oli hyvä tunnelma muutenkin ja matkaseurakin täytti hyvin tehtävänsä ja piti minut automatkan hereillä, kiitos Jenni. Kiitos niille myös, jotka on jaksaneet kannustaa vaikka välillä oma toivo on ollut hukassa Johanna, Henna, Maarit ja kaikki ne, joiden nimiä en juuri nyt osaa tähän kirjoittaa.\nTalvi meni siis huonoissa merkeissä, koira ei kulkenut ja ohjaus ei kulkenut. Onneksi jossain vaiheessa kevättä ymmärsin kokeilla, että kyse ei välttämättä ole pelkästä motivaatio-ongelmasta, vaan käytin Ellan Tanjalla hierottavana. Vasen puoli selästä olikin hieman jumissa ja rinta- ja lannerankojen välissä oli jumia. Lisäksi ilmeisesti eniten haittaavana hauis ja rintalihas oli jumissa. Näiden avaamisen jälkeen koira on taas alkanut kulkea huomattavasti paremmin. Treenaamassa ollaan nyt oltu vauhtia hakemassa ATT:lla mölliryhmässä, mikä on myös sopinut meille hyvin. Tämän lisäksi on tehty este- ja tekniikkaharjoituksia itsekseen. Kontakteilla ollaan selkeästi edistytty, hiipimislukko saatiin auki loppujenlopuksi makupala-alustan kanssa ja nyt treeneissä jo kontaktit sujuu todella hyvin. Kisoissa ohjaamisen kanssa on ollut ongelmia, kun paineistan itse koiraa kääntymällä sitä vastaan. Lisäksi muutenkin ohjaamiseen on haettu rentoutta, kun Ella on helppo paineistaa liian tiukalla ohjauksella, enemmän tilaa ja luottamusta koiralle toimii paremmin.\nUnkarin reissu on palannut suunnitelmiin myös, Agirotuun mennään taas ilman joukkuetta ja kokeillaan maajoukkuekarsintojen tunnelmaa tänä vuonna ekaa kertaa.\nNyt keskitytään perjantain ja sunnuntain juhannuskisojen startteihin.\nHyvää juhannusta kaikille ja alan taas kirjoitella useammin.\nLähettänyt Vellu klo 09:29 1 kommentti:


Turun Namika innostaa liikkumaan - Turun Seutusanomat\nKoti Teemat Harrastukset Turun Namika innostaa liikkumaan\nTurun Namika innostaa liikkumaan\nTurun NMKY:n Yökoris-toiminta on yhdistänyt liikunnan avulla ihmisiä.\nKorista, musaa, yhteistä mukavaa tekemistä iltaisin, ohjausta, hyvää meininkiä ja pelejä. Turun NMKY – YMCA Turun Yökoris-toimintaa on järjestetty nyt kolmen kesän ajan Turun kaupungin ulkokentillä kaikille avoimina ja maksuttomina tapahtumina. Toimintaa on tuotu erityisesti maahanmuuttajataustaisiin lähiöihin. Kesällä 2020 toiminta tavoitti ennätyksellisen määrän nuoria.\nKesäaikana kaupungin ulkokentillä Varissuolla, Lausteella, Vasaramäessä, Runosmäessä, Halisissa, Pansiossa ja Urheilupuistossa on pelattu koripalloa tai jalkapalloa Yökorisohjaajien ohjaamana, dj:n soittaessa musiikkia taustalla.\nOlennaista Yökoriksessa ei ole toiminta tai tietty laji, vaan ihmisten kokoontuminen yhteen ja keskinäinen vuorovaikutus. Yökoris-toiminta on kaikille avointa, sukupuolella, puhutulla kielellä tai etnisellä alkuperällä ei ole pelikentällä merkitystä.\nYökoris-toiminta on suunnattu erityisesti 14-23 -vuotiaille nuorille. Toimintamallin tarkoituksena on yhdistää alueen nuoria kielellisistä ja etnisistä taustoista riippumatta liikunnan, musiikin ja yhdessäolon keinoin.\nYökoris on nuorten syrjäytymistä ehkäisevää vapaa-ajan toimintaa, joka tarjoaa nuorille aktiivista ja mielekästä tekemistä ja helpottaa maahanmuuttajataustaisten nuorten integroitumisen yhteiskuntaan.\nTurun Yökoriksen kolmas kesäkausi ulkokentillä oli ennätyksellisen onnistunut. Kävijämäärä kasvoi ennätyslukemiin, parhaimpina iltoina pelien ja musiikin ääreen kokoontui yli 50 nuorta.\nTunnelma säilyi silti aina positiivisena ja rentona – siksi samat nuoret palasivat toiminnan pariin illasta toiseen, jopa toiselle puolelle kaupunkia. Edellisiin vuosiin poiketen nuoret ovat rohkaistuneet alusta asti kentälle ja ohjaajiin on otettu kontaktia, enää ei jäädä laidoille kyräilemään.\nYökoriksen tavoitteena ollut yhteisö, johon nuoren on helppo kiintyä, on päässyt syntymään. Yhteisö on syntynyt myös sosiaalisen median kanaviin, tätä edesauttoi koronakeväänä järjestetyt insta-livelähetykset. Yökoristyöntekijät tulivat kävijöille tutuksi kanavan välityksellä.\nToiminnasta ovat vastanneet Abdirisak Ibrahimin ja Mohammad Siwashin johdolla koulutetut Yökoris-ohjaajat. Vahvuuksina ohjaajilla on alueella esiintyvien kielten ja kulttuurien tuntemusta. Iso osa ohjaajista on rekrytoitu toimintaan osallistuvista, joten toiminnalla on ollut myös nuoria työllistävä vaikutus.\nEdellinen artikkeliNuorille mahdollisuus huippuvalmennukseen taloudellisesta tilanteesta riippumatta\nSeuraava artikkeliNaantalin kirkossa hiljennytään menehtyneen nuoren muistoksi


Nivelklubi - Ratsastus ja tekonivel\nNivelklubi › Nivelrikko › Lonkan nivelrikko › Ratsastus ja tekonivel\nRatsastus ja tekonivel (Luettu 101 kertaa)\nRatsastus ja tekonivel\n19.10.2020 klo 06:25:36\nHei, olen 51-vuotias nainen ja viikko sitten minulla todettiin nivelrikko molemmissa lonkissa. Sain lähetteen Coxaan. Onko täällä kukaan pystynyt ratsastamaan tekonivelten jälkeen? Tarvitsen sen kumpaankin lonkkaan. Minulla on nivelrikko myös polvissa. Meillä on oma hevonen ja tuntuu surkealta kun en pysty enää ratsastamaan kivuilta ja en pääse satulaan tai alas selästä.\nRe: Ratsastus ja tekonivel\nVastaus #1 - 19.10.2020 klo 09:46:26\nEn itse ole ratsastuksen harrastaja, mutta olen kuullut että ratsastaminen on mahdollista tekonivelilläkin, mutta putoaminen on vaarallisempaa kuin ennen. Olikohan se niin, että jos luu murtuu tekonivelen ja oman luun liittymäkohdasta, niin syntyy hankalampi vamma kuin tavallisesta luunmurtumasta? En ole näistä lääketieteellisistä yksityiskohdista niin selvillä että tietäisin, mutta muistan kuulleeni että tottunut ratsastaja voisi kyllä ratsastaa rauhallisella hevosella vaikka hänellä olisi tekoniveletkin.


C-ikäisten alue-SM-kisat 18.-20.9.2020 Salossa - Lentopalloliitto\nC-ikäisten alue-SM-kisat 18.-20.9.2020 Salossa\nLentopalloliitto on päättänyt myöntää C-ikäisten aluejoukkueiden SM-kisat Saloon LP Viestille. Turnaus pelataan Salohallissa (3 kenttää) sekä Salon Urheilutalolla (1 kenttä). Majoitukset onnistuvat kävelymatkan päässä olevilla lähialueiden kouluilla.\n- Erityisesti urheilulliselta kannalta Salo tarjoaa turnaukselle erinomaiset puitteet, sillä kaikki pelit voidaan pelata mitat täyttävillä kentillä, joissa mm. syöttötilaa on riittävästi, toteaa Lentopalloliiton toimitusjohtaja Seppo Siika-aho.\nTänä vuonna C- ja B-ikäisten aluejoukkueiden SM-kisat pelataan poikkeuksellisesti hyvin lähellä toisiaan, kun B-ikäisten turnaus jouduttiin koronaviruspandemian vuoksi siirtämään syksyyn. B-ikäisten turnaus pelataan Kauhajoella 25.-27.9.2020.


Likaisilla tossuilla ei saa nousta pöydälle - muita sääntöjä tässä päiväkodissa ei juuri olekaan | Yle Uutiset | yle.fi\nLikaisilla tossuilla ei saa nousta pöydälle - muita sääntöjä tässä päiväkodissa ei juuri olekaan\nHirsimäen päiväkodissa ei ole turhia kieltoja. Palkitussa päiväkodissa lapset ideoivat itse liikkumistaan.\n16.1.2019 klo 15:30päivitetty 16.1.2019 klo 16:40\nSähly on suosittu liikuntamuoto Hirsimäen päiväkodissa. Liikuntasalin ovet ovat aina avoinna ja eri ryhmien lapset pelaavat yhdessä.Jari Pussinen / Yle\nHämeenlinnassa sijaitsevan Hirsimäen päiväkodin käytävällä juoksee kymmenen lapsen joukko. Juostessaan he ohittavat ruokalan tuolit ja pöydät, kurvaavat tiukasta mutkasta kohti pitkää suoraa ja jatkavat hyppäämällä pehmeiden tyynyjen yli kohti seuraavaa kierrosta.\n– Täällä saa juosta taloa ympäri niin monta kertaa kuin haluaa. Mä meen kolmekymmentä kertaa aika usein, kertoo kuusivuotias Noona\n– Meillä on periaatteessa vain yksi sääntö. Ei saa kiivetä tuolille eikä pöydälle likaisilla tossuilla. Pianoa ei saa itse avata koska siinä voi jäädä sormet väliin, Noona vielä muistuttaa ennen kuin jatkaa juoksuaan.\nPäiväkodin käytävät ovat vapaasti lasten käytössä. Hirsimäen johtava ajatus on sallivuus.Jari Pussinen / Yle\nSallivuus kasvattaa lasten itseluottamusta\nHirsimäessä keskeisenä ajatuksena on sallivuus ja lasten vapaa leikki. Päiväkodissa on purettu aikuislähtöistä toimintaa ja mietitään mitä asioita on oikeasti tarpeen kieltää.\nHenkilökunnalta se vaatii totuttujen toimintamallien kyseenalaistamista, kertoo hankekoordinaattorina työskentelevä Joni Virtanen.\n– Itsereflektointi on tärkeää. Jokaisen ei –sanan jälkeen on hyvä pysähtyä miettimään mikä siihen oli syynä. Oliko se tässä tilanteessa tarpeellista vai olinko esteenä lasten ideoille. Meillä varhaiskasvattajilla pitää olla rohkeutta ja uskallusta purkaa itse luomiamme sääntöjä ja normeja, joita päiväkotimaailmassa vielä paljon on.\nLiikuntatuokioiden sijaan arjen liikkumista\nVirtanen puhuu liikunnan sijaan liikkumisesta. Hirsimäen päiväkodissakin on ohjattuja liikuntatuokioita mutta suurin osa lasten päivästä täyttyy omatoimisesta liikkumisesta. Päiväkodin sisätiloja on muokattu tähän tarkoitukseen sopivaksi.\nHuonekaluja voi siirrellä ja pienissä tiloissa käytetään hyväksi huoneen eri tasoja. Käytävillä on köysiä ja renkaita ja lattoille on teipattu hyppimiseen ja tasapainoiluun houkuttelevia tarroja.\nLiikuntavälineet ovat samalla tavalla lasten saatavilla kuin pelit, lelut ja tehtäväkirjatkin.\nPäiväkodin arjessa istutaan liikaa\nJoni Virtanen kertoo huolestuneena, että lapsen päivästä suuri osa voi mennä istumiseen jos tähän ei kiinnitetä huomiota.\n– Ulkoilussakin suuri osa voi kulua terassilla muun ryhmän saapumista odotellessa, ja sitten siirrytäänkin jo syömään ja päivälevolle. Liikkumiseen ei jää mahdollisuutta.\n– Meillä ei ole liikuntasalissa erikseen ryhmien vuoroja, vaan ovet ovat auki kaikille halukkaille. Tila on jaettu pelikenttään ja vapaan liikkumisen tilaan ja lapset vaihtavat toimintaa oman halunsa mukaisesti. Henkilökunta liikkuu tiloihin lasten mukaan ja aikuiset auttavat toisiaan, Virtanen kertoo.\nVatsalaudat ovat Hirsimäen päiväkodin uusin hankinta.Jari Pussinen / Yle\nLasten raati suunnittelee yhteisiä tapahtumia\nPäiväkodissa kokoontuu kuukausittain lasten raati, jossa on mukana yksi edustaja jokaisesta ryhmästä.\nRaati suunnittelee yhdessä koko päiväkodin yhteisiä tapahtumia. Aikuiset eivät tyrmää lasten ideoita, vaan työstävät niitä eteenpäin. Nyt työn alla on sählyturnaus.\nEsikoululaiset Luka ja Elmo toivovat turnaukseen katsomoa ja kenttäkuulutuksia. Myös kahvilaa ehdotetaan ja ohjaajat kirjaavat senkin ylös.\nElmo muistelee yhä viime vuoden tähtihetkeään kun kaksi hämeenlinnan pallokerhon liigakiekkoilijaa kävi pelaamassa sählyä lasten kanssa.\n– Mä pelasin Joonas Lehtivuoren joukkueessa mutta Ukko-Pekka Luukkosen joukkue voitti, Elmo kertoo ja hymyilee leveästi.\nRaadin jälkeen päiväkodin arki jatkuu normaalisti. Liikuntasalin kenttä täyttyy sählyn pelaajista. 4-vuotias Verneri tulee mukaan kentälle tuomariksi. Salin ulkopuolella juoksuralli jatkuu taas uusin juoksijoin.\nHirsimäen päiväkoti palkittiin Ilo kasvaa liikkuen –varhaiskasvatusyksikkönä 2018.\nvarhaiskasvatusKanta-HämeHämeenlinnan seutukuntapäivähoitolapset (perheenjäsenet)kuntoliikuntaLapset ja nuoretLastenhoitoperheethyvinvointi\nHaussa keinot työllisyyden parantamiseen\nTässä ovat hallitustunnustelija Antti Rinteen 11 kysymystä puolueille\nTommi Korpela 11:12


Kuinka valita yritykselle paras työvoimanhallinnan ratkaisu\nMarkkinoilla on lukematon määrä työvoimanhallinnan ratkaisuja, vuorolistojen laatimiseen tarkoitettuja työkaluja, palkanmaksusovelluksia, ..\nMarkkinoilla on lukematon määrä työvoimanhallinnan ratkaisuja, vuorolistojen laatimiseen tarkoitettuja työkaluja, palkanmaksusovelluksia, HR-järjestelmiä ja viestintäalustoja. Omiin tarpeisiin parhaiten sopivan ratkaisun etsiminen ja vaihtoehtojen vertaileminen voi tuntua kovin työläältä.\nUuden järjestelmän käyttöönotto – tai edes nykyisen vaihtaminen – vaatii tehokasta muutoksenhallintaa. Alkuinvestoinneilta ei voi välttyä, ja muutokselle on myös saatava työntekijöiden tuki.\nSiksi onkin erityisen tärkeää varmistaa, että lopputulos on vaivan arvoinen ja että valittava palveluntarjoaja ja työvoimanhallinnan ratkaisu soveltuvat yrityksen tarpeisiin parhaalla mahdollisella tavalla.\n1. Kysy perustavanlaatuiset kysymykset\nEnnen investointipäätöksen tekemistä kannattaa kysyä muutamia peruskysymyksiä sekä yrityksessä sisäisesti että palveluntarjoajilta:\nSaako ratkaisun otettua helposti käyttöön? (Lisävinkki: lue ajatuksia käyttöönotto-oppaastamme!)\nKehitetäänkö uusia ominaisuuksia ja käytettävyyttä jatkuvasti? Tuottavatko muutokset käyttäjälle lisäarvoa?\nOnko ratkaisu aidosti pilvipohjainen ja siten nopeasti käyttöönotettavissa ja skaalattavissa?\nKuinka tärkeää tutkittu tieto ja kehitystyö ovat palveluntarjoajalle?\nKuinka hyvin mobiilisovellus toimii, ja millaista palautetta se on saanut loppukäyttäjiltä?\nAntaako ratkaisu arvokasta tietoa liiketoiminnan pohjaksi?\nVoiko järjestelmää käyttää eri laitteilla, jolloin työvoimanhallinta on mahdollista ajasta ja paikasta riippumatta?\nVastaukset näihin kysymyksiin johdattavat yrityksen oikean ratkaisun äärelle.\n2. Vaihtoehtojen kartoitus\nKun työvoimanhallinnan sovelluksen hankkiminen tulee ajankohtaiseksi, seuraavanlainen tarkistuslista voi olla hyödyksi oikeiden asioiden pohtimisessa:\nEtsi luotettava kumppani. Kohdistuipa päätös lopulta mihin tahansa työkaluun, palveluntarjoajaa valitessa kannattaa panostaa luotettavuuteen. Kumppanin on ymmärrettävä paitsi asiakkaan liiketoimintaa myös ne erityiset haasteet, joita työkalulla halutaan organisaation työvoimanhallinnassa ratkoa. Menestyksekäs yhteistyö vaatii taustalleen vahvan kumppanuuden: kaikki hyvät suhteet luodaan molemminpuolisen luottamuksen ja kunnioituksen maaperälle.\nValitse pilvipohjainen ratkaisu. Nyrkkisääntönä suosittelemme välttämään vanhan koulukunnan ratkaisuja, joissa on investoitava infraan ennen varsinaisen ratkaisun käyttöönottoa. Jos ohjelmistoa markkinoidaan verkkopalveluna, kannattaa selvittää, onko se aidosti ja täydellisesti SaaS-pohjainen.\nGartnerin 2019 Market Guide for Workforce Management Applications -raportti (englanninkielinen) kertoo, että työvoimanhallinnan ohjelmistojen uusimmalla sukupolvella on kyky muokata, laajentaa ja uudistaa markkinoita tuomalla uusia toimintoja työvoimanhallinnan järjestelmiin. Kiinnostavaa on myös se, että vuoteen 2023 mennessä yli 95 % uusista myydyistä työvoimanhallinnan sovelluksista otetaan käyttöön pilvipohjaisina.\nPalveluntarjoajaa etsiessä kannattaa siis valita seuraavan sukupolven edustaja, jonka tuotestrategia palvelee myös alanne tulevaisuuden tarpeita. Lisäksi on viisasta varmistaa jo varhaisessa vaiheessa, että palveluntarjoaja panostaa käytettävyyteen.\nVarmista, että käyttöönotto käy kätevästi. Yksi suurimmista kynnyksistä työvoimanhallinnan sovellusta käyttöön ottavissa yrityksissä on usein se, että käyttöönotto vie liikaa aikaa. Alkuvalmistelut saattavat olla monimutkaisia, ja tehokas käyttäminen tuntuu vievän liikaa aikaa ja energiaa. Siksi yritykset päätyvät käyttämään toimintoja vain rajatusti – tai pahimmassa tapauksessa lakkaavat kokonaan käyttämästä järjestelmää. Siksi kannattaa valita alun perinkin ratkaisu, joka on helppo ottaa käyttöön ja käyttää.\nVarmista, että myös henkilöstö seisoo valinnan takana. Koskaan ei kannata unohtaa loppukäyttäjiä: työntekijöitä. Yksi työvoimanhallinnan sovelluksen parhaista eduista yritykselle on se, että se sitouttaa työntekijöitä, erityisesti työvuorosuunnittelun avulla.\nLue sovellusten saamia arvioita ja kysy palautetta. Näin saat selville, kuinka helpoksi todelliset käyttäjät kokevat sovelluksen käyttämisen. Järjestelmän tehokas käyttö mahdollistaa menestyksellisen työvoimanhallinnan pitkällä aikavälillä.\nTapaa potentiaalisia palveluntarjoajia. Pyydä potentiaalisia työvoimanhallinnan ratkaisujen toimittajia esittäytymään ja kertomaan tuotteistaan. On hyvä ymmärtää kunkin palveluntarjoajan toimintamalli ja pohtia sen pohjalta, onko yhteistyössä aineksia menestyksekkääseen kumppanuuteen.\nJo muutamankin vaihtoehdon vertailu auttaa koostamaan vaatimuslistaa: mitkä toiminnallisuudet ovat yrityksen yksilöllisessä tilanteessa ehdottoman tärkeitä ja mitkä toisivat mukavaa lisää. Vertailulle kannattaa varata aikaa, jotta liiketoiminnan kannalta paras vaihtoehto kirkastuu.\n3. Päätöksen aika\nEnnen päätöksentekoa kannattaa miettiä vielä muutamia näkökulmia:\nMitä upean käyttöliittymän alta paljastuu? Kaunis ulkokuori ei vielä riitä. Takana on oltava vankka logiikka, käyttäjää aidosti hyödyttäviä toiminnallisuuksia ja riittävästi suorituskykyä.\nOnko kumppani se oikea? Kannattaa varmistaa, että palveluntarjoajalla on takanaan kehitystiimi, jonka osaaminen, tietotaso ja kunnianhimo tuottavat toimivan ja odotukset ylittävän tuotteen – myös pitkällä aikajänteellä. Onko tiimi ammattimainen ja luotettava? Palveluntarjoajan on kerrottava avoimesti myös tuotteen rajoitteet eikä luvata liikoja. Ehkäpä myöntelyn ja kaikkeen suostumisen sijaan olisi hyödyllisempää tarjota haasteisiin uusi näkökulma tai neuvo?\nMikä yrityksen aito tarve on? Prosessin kaikissa vaiheissa kannattaa pitää kirkkaana mielessä, mitä pohjimmiltaan on ostamassa. Ratkaisun on tarkoitus täyttää määritelty tarve. Rajoituksia varmasti tulee vastaan, eikä kukaan tarjoa kaikkiin tarpeisiin ja toiveisiin vastaavaa, kertaheitolla valmista ratkaisua. Toiveiden on pysyttävä järjen rajoissa, mutta ydintarpeista ei koskaan kannata tinkiä.\nApua selvittelyyn ja päätöksentekoon saat esimerkiksi lataamalla Gartnerin 2019 Market Guide for Workforce Management Applications -raportin (englanninkielinen).


Floridan myrskysää piinaa golfin suurturnausta: ensimmäistä kierrosta ei ole saatu pelattua kahden päivän aikana - Urheilu | HS.fi\nFloridan myrskysää piinaa golfin suurturnausta: ensimmäistä kierrosta ei ole saatu pelattua kahden päivän aikana\nThe Players Championship jatkunee viikonlopun yli viivästysten vuoksi.\nBrooks Koepka arvioi sateenvarjo suojanaan puttilinjaansa 11. viheriöllä perjantaina. Kahden päivän jälkeen Koepkalla on avauskierrosta jäljellä vielä kolmen väylän verran. Kuva: David Yeazell / USA Today\n”Golfin viidentenä major-turnauksenakin” tunnettu The Players Championship on tänä vuonna alkanut heikommin kuin kukaan olisi osannut kuvitella.\nKyse ei kuitenkaan ole yksittäisten pelaajien suorituksista ja epäonnistumisista, vaan turnauksen kulusta. Surkean sään vuoksi kahden pelipäivän aikana ensimmäistäkään kierrosta ei ole saatu pelattua kokonaan loppuun.\nTämänvuotinen turnaus pelataan Floridassa TPC Sawgrass -keskuksessa. Käytössä oleva stadionrata tunnetaan parhaiten maailmankuulusta 17:nnestä väylästä, jonka viheriönä toimii pieni veden ympäröimä saari.\nAiemmista sääennusteista poiketen kentän aluetta ovat piinanneet rankkasateet ja myrskytuulet. Sateen odotetaan väistyvän lauantaina, mutta ESPN:n mukaan pelaajia saattavat tuolloin vaivata vielä rajut tuulenpuuskat.\nThe Players Championship on viimeksi vuonna 2005 jouduttu päättämään viivästyksen vuoksi vasta maanantaina. PGA Tourin päätuomari Gary Young kertoi ESPN:lle, että turnaus venyy tänä vuonna hyvin todennäköisesti maanantaille.\nMukana yhä olevista 143 pelaajasta 96 on saanut pelattua ensimmäisen kierroksen loppuun.\nTulokseen kuusi alle parin on yltänyt kolme pelaajaa, joista Brice Garnett on ehtinyt pelata vasta 13 väylää. Hänen kanssaan kärkipaikkaa jakavat Tommy Fleetwood ja Tom Hoge.\nThe Players Championshipia arvostetaan pelaajien keskuudessa suuresti muun muassa palkintorahojen vuoksi. Turnauksen 20 miljoonan dollarin palkintopotti on PGA-kiertueen suurin, ja siitä 3,6 miljoonaa dollaria menee turnauksen voittajalle.\nGolf|Vihdissä on paikka, jossa maailmantähdet lyövät palloja pitkin metsiä: se on yksi syy Juha Ritvalan saamiin lämpimiin kiitoksiin\nUrheilu 9.3. 8:58\nGolf|Suomalainen golfyritys tavoittelee maailmanlaajuista kasvua – kerää kolme miljoonaa euroa uutta pääomaa\nUrheilu 8.3. 8:58\nGolf|Tiger Woods voitti kahdeksan miljoonan dollarin palkinnon pelaamatta yhtään oikeaa turnausta – kuittasi voittoa ennenaikaisesti juhlineelle Phil Mickelsonille\nUrheilu 3.3. 12:42\nGolf|Phil Mickelson sanoi tekevänsä yhteistyötä Saudi-Arabian kanssa, jotta voisi painostaa PGA-kiertuetta – nyt golftähti yritti perua kommenttejaan\nUrheilu 23.2. 11:13


Lukijalta: Toivotko, että oma lapsesi muuttaa kiireen vilkkaan pois? | Pääkirjoitus & mielipide | Kouvolan Sanomat\nLukijalta: Toivotko, että oma lapsesi muuttaa kiireen vilkkaan pois?\nOn hyvin totta, että Kouvolan pitää säästää. Muuttotappiokuntana huoltosuhde heikkenee. Kuntapoliitikoilla on toisaalta nyt tärkeää saada kammettua Kouvola noususuhdanteelle, mutta toisaalta ei saa säästää itseä hengiltäkään.\nOn varauduttava siihen, että tulevaisuutta varten tehdään nyt myös samalla ns. tulevaisuusinvestointeja. Niillä tarkoitan hankkeita, jotka ovat noin 10–20 vuoden päässä.\nHankkeista syntyy poliittista ristivetoa hyvin helposti, kun niiden hyötyjen arviointi on etukäteen vaikeaa. Ja mitä kauempana hanke on, niin sitä vaikeampaa. Näin ollen tarvitaan hyviä laskelmia ja eri skenaarioiden arviointeja.\nErityisesti on selvitettävä, mitkä ovat riskit, jos koko hanke tyritään. Onko arvioitu oikein hankkeen markkinatilanne tulevaisuudessakin? Tunnetaanko kaikki tulevat kulut ja riskit?\nTulevaisuusinvestointien suunnitteluun palkkaisin konsultteja. Olen nyt seurannut tarkastuslautakunnan jäsenenä mm. sitä, miten pinnallisesti nyt suunniteltujen hankkeiden hyödyt ja riskit esitellään valtuustossa päättäjille. Konsultit voivat käyttää aikaa tehokkaammin kuin muissa kiireissä olevat taitavat virkamiehemme ja konsulteilla voi olla hankittua erityistaitoa tai voivat alihankkia sitä laskelmien tekemiseen. Hyvillä laskelmilla mutu-politikoinnille annetaan vähemmän tilaa.\nMikä sitten tulevaisuusinvestointi voisi olla? Meillä on täällä Kouvolassa niin paljon ihmisiä, että eiköhän voisi laittaa ideakilpailu pystyyn! Rohkenen julkistaa omiani: mm. toimintamahdollisuuksia lisää ympäristöteknologiassa tai hyvinvointipalveluissa ja kaupunkikuvan tiivistäminen Koria–Kouvola–Kuusankoski–Valkeala-akselille.\nTulevalla valtuustokaudella on suunniteltava Kouvolaa tulevaisuusinvestoinneilla myös niille kouvolalaisille, jotka nyt syntyvät. Millaisessa Kouvolassa toivoisit oman lapsesi asuvan vai toivotko hänen muuttavan vaan kiireen vilkkaan pois?


Tassunpohjia-blogi: Hyvät hyssykät! Koira yrittää pelastaa kalan hengen!\nSosiaalisessa mediassa on viime päivinä levinnyt kovasti video, jossa "koira yrittää pelastaa kalan hengen". Video löytyy You Tubesta ja se on saanut paljon huomiota myös nettilehdissä - Suomessa esimerkiksi Starassa kirjoitettiin aiheesta. Alkuun nauratti, sitten vihastutti, sitten taas nauratti. Voi hyvänen aika sentään tätä antropomorfismin määrää! Ja tietämättömyyden - jopa median taholta. Kannattaisiko oikeasti miettiä ja perehtyä asiaan - varsinkin median edustajien näissä uutisoinneissa, mietiskelen vain. Videota on levitelty Suomessa ja ulkomailla - ja kommentit ovat kyllä naurattaneet, ja kovasti. Samalla kuitenkin jopa järkyttäneet - maailmassa on paljon koiria, koiran omistajia on paljon - ja silti - tietämys koiran käyttäytymisestä on monella nollassa. Video on saanut uskomattoman paljon tykkäyksiä ja kommentointeja siitä miten mahtava ja empaattinen koira on kyseessä - ja fiksu! Koira tietää että kala tarvitsee vettä ja koittaa pelastaa sen! Ihanaa! Onneksi kommenteissa on myös muutamia järjen ääniä jotka koittavat kertoa - mitä siinä oikeasti tapahtuu.\nEi, ei se koira siinä videolla koita kalaa pelastaa. Se koira koittaa peittää sen kalan, pistää piiloon, ja palata myöhemmin paikalle syödäkseen sen kalan. Koiralle se kala on ilmainen lounas joka kannattaa jemmata. Koirat kaivaa kuoppia, tuuppivat kuonolla maata päälle piilotellen lelujaan ja luita. Ei ne koita niitä henkiin saada, vaan jemmata. Koirat ovat kyllä ihan fiksuja, kyllä, mutta ei - ei koirat tiedä sitä että kala tarvitsee vettä ympärilleen pysyäkseen hengissä. Koirat eivät myöskään osaa elvyttää kaloja - tai muitakaan eläimiä. Eräässä videon kommenteissa joku kertoi nähneensä toisen videon - jossa labradorinnoutaja oli hakenut lammesta huonossa hapessa olevan linnun. Tämäkin video oli saanut valtavasti hehkutusta "sankarikoirasta joka pelastaa linnun". Oikeesti. Labradorinnoutaja! Nehän on tehty sitä varten että noutavat metsästäjän ampumat linnut! Ei se sitä lintua pelastaa yrittänyt - teki vaan luontaista työtään ja haki omistajalleen linnun.\nKoirien signaalien ja luontaisen käytöksen ymmärtämättömyys ei ole hyväksi koirille - eikä ihmisille. Eikä se koirien inhimillistäminen. Koiria päätyy piikille ja niitä hyljätään - sekä kohdellaan kaltoin vain siksi että ihminen ei tajua mitä se koira yrittää viestiä. Koiran antamia signaaleja tulkitaan väärin jopa koirien kouluttajien taholta. Murina tulkitaan aggressiivisuudeksi - ja koira alistetaan. Tästähän ei ole kyse - vaan koira haluaa murisemalla viestiä "minulla on nyt vähän epävarma olo, uhkaatko minua?" Kun nyt inhimillistämisestä puhutaan - niin kuinka ratkaisisit tilanteen lapsen kanssa joka epävarma? Hyökkäisitkö kimppuun ja antaisit tukkapöllyä? Näin valitettavasti moni koiran kouluttaja opettaa - ja ihmiset niin toimii. Millainen tulee koirasta - tai ihmisestä - jonka epävarmuus ja tilan tarve tulkitaan vihaisuudeksi ja annetaan turpaan sekä ahdistetaan vielä ahtaammalle?\nJokaisen ihmisen joka koiraa harkitsee tulisi tehdä hieman edes taustatyötä opiskellen mitä koira teoillaan ja elekielellään tarkoittaa. Näin säästyttäisiin aika paljolta - me ihmiset ja koirat. Koirien inhimillistäminen ja niiden teoissa näkeminen jotain elämää suurempaa on myös ihan turhaa. Koira on upea, mahtava, maailman paras eläin sellaisena kuin ne ovat. Ei heidän käytöstään tarvitse kääntää pakolla joksikin muuksi mitä se todellisuudessa on vain siksi että koirasta tulisi vieläkin upeampi luontokappale.\nLähettänyt Kati klo torstaina, elokuuta 14, 2014


Museoiden yö Tampereella - F. E. Sillanpää 125 vuotta\nlähettänyt Vilja Pylsy 8.5.2013 klo 10.32 [ 8.5.2013 klo 11.57 päivitetty ]\nMuseoiden yötä vietetään Tampereella lauantaina 25.5.2013, jolloin tapahtumaa toteuttavat museot ja muut kulttuurikohteet tarjoavat runsaasti näyttelyitä, opastuksia ja ohjelmaa puoleen yöhön saakka. Museoiden yössä voi mm. nähdä teatteria, kuvauttaa itsensä postikorttiin, osallistua visailuihin ja tavata poliiseja. Museokeskus Vapriikissa kohtaus Myllykolun kesäteatterin kesän 2013 näytelmästä Ihmiselon ihanuus ja kurjuus. Väinö Linnan aukiolla on Werstaan 20-vuotis juhlakonsertti.\nEnnakkoon 16.5. mennessä Museoiden yön lipun ostaneiden kesken arvotaan kaupungin edustusauto ja kuljettaja käyttöön kolmeksi tunniksi Museoiden yöhön.\nLisätiedot ohjelmasta ja painokelpoiset kuvat:


Ingermanland - Foorumi\n- 21/12/2010 @ 03:23 Työ ja opiskelu Suomessa\n- 26/03/2012 @ 10:13 Paluumuutto Suomeen\n- 14/02/2012 @ 21:35 Suomen kielen oppiminen\n- 27/03/2012 @ 13:28 Viisumia, lupia jne.\n- 01/11/2011 @ 22:10 Tutustuminen/Sukulaisten etsintä\n- 25/01/2011 @ 18:12 Mielenkiintoista Suomesta\n- 29/01/2008 @ 13:44 Mielenkiintoista Venäjästä\n- 02/11/2011 @ 16:22 FOORUMIN SÄÄNNÖTFoorumin säännöt! Kaikkien luettava!\nKielet: Sivumme virallisinä kielinä ovat venäjä ja suomi. Sallitaan myös jonkun verran transliterointia jos käyttäjällä esim. ei ole koneessa kyrillisiä fontteja.\nKunnioitus: Yksi tärkeimmistä säännöistä. Puhukaamme siis kohteliaasti, välttäen turhaa kiroilua ja riehumista. Kunnioittakaamme myös toistemme mielipiteitä! Henkilöt, jotka rikkovat tätä sääntöä valvojien varoituksista huolimatta, saattavat saada foorumille tilapäisen tai pysyvän porttikiellon.\nAsiallinen kirjoitustyyli: Jokaisen kirjoittajan on syytä pitää mielessä asiallinen kirjoitustyyli. Esim. kirosanoilla täytetyt viestit poistetaan poikkeuksetta.\nKirjoita asiasta: Pääsääntö kirjoituksien sisältöön on "Kirjoita asiasta, älä ihmisistä ". Poistamme välittömästi kaikki herjaavat tai asiattomat viestit koskien ketä tahansa henkilöä.\nSpammi: Spammi, eli ''roskaviestit''. Älä spammaa! Yritä aina lisätä keskusteluun jotain. Pelkän hymiön lisääminen vain vie serveriltä tilaa turhaan.\nToistuvat aiheet: Ennen kuin teette uusia keskusteluaiheita, tarkistakaa onko vastaavaa aihetta jo olemassa käyttämällä ''Search''-toimintoa. Jos aiheeseen liittyvää keskustelua ei löydy, lisätkää toki uusi aihe. Pidetään kuitenkin aiheet niille kuuluvilla alueilla.\nYksityisviestit: Eli Private Messages. Foorimi ei ole oikein sopiva paikka yksityisviestejä varten. Käyttäkää sivullamme toimivaa yksityisviestipalveluamme.\nYlläpitäjä. FOORUMIN KÄYTTÖ\nFoorumin merkkeja : aihe aktiivi aihe suljettu merkki uusi viesti Sivun jäsenten mahdollisuudet: muokkaa viesti suljettu aihe merkattu aihe Ylös Karjalan suomalaisten Inkeri-liitto � 2004-2012 � 2004-2008 Sivu latautui 0.19 sekunnissa